text: Et lors a Clarmondine enquis
   A lui, pourquoi Bleopatris
   Dist l'autre jour qu'il ert nommés,
   Et pourquoi ses nons fu celés,
   Que dès adonc ne se nomma.
   Tout enquist et tout demanda
   — Ce que raisons ert de savoir ;
   Car moult ot en li de savoir
   Et de très bon entendement.
   Et cil si aviséement
   Li respondi à chascun mot
   Que nus hom miex faire ne pot.
   De tout li rendi si raison
   Qu'ele n'i entent se bien non.
   Et que il Cléomadès soit
   C'est ce qu'ele vraiement croit.
   Folio19r
   Car il ne li a rien celé ;
   De tout li a dit verité.
  